b"\n_START_ARTICLE_\nNoviciat de Nostra Senyora de la Consolaci\xc3\xb3 (Tortosa)\n_START_SECTION_\nDescripci\xc3\xb3\n_START_PARAGRAPH_\nEl conjunt del recinte \xc3\xa9s de planta rectangular. Es troba entre l'inici del carrer de Santa Maria Rosa Molas i la carretera de Xerta (antiha carretera nacional a Gandesa) a la localitat de Jes\xc3\xbas. Format per diverses edificacions entre les quals destaca, i \xc3\xa9s m\xc3\xa9s antiga, la que d\xc3\xb3na directament a la carretera nacional. Aquest cos, de considerable al\xc3\xa7ada, consta de planta baixa i dos pisos superiors i presenta una gran quantitat de finestres del mateix tipus, amb emmarcaments de ma\xc3\xb3, a cada un dels tres registres._NEWLINE_Aquest edifici connecta pel carrer dedicat a la Santa amb un dels edificis de construcci\xc3\xb3 recent, en forma de prisma rectangular. Consta de planta baixa i tres pisos superiors, realitzat principalment amb ma\xc3\xb3, sense cap element ornamental tret de la disposici\xc3\xb3 de les nombroses finestres rectangulars i del curi\xc3\xb3s cornisament que dibuixa el ritme de les finestres._NEWLINE_M\xc3\xa9s amunt d'aquest cos modern s'aixeca la capella del Noviciat, connectada amb ell i que limita pel costat esquerre el recinte, paral\xc2\xb7lela a l'inici de l'Hospital i Llars d'Avis de la Santa Creu._NEWLINE_Hi havia hagut un claustre, avui desaparegut, del que en queden algunes restes. S\xc3\xb3n peces estructurals i ornamentals que resten de les arcades del claustre antic. S\xc3\xb3n trossos dels arcs de les galeries del claustre: arcs ogivals amb columnes de suport de secci\xc3\xb3 lobulada (quatre l\xc3\xb2buls, o el resultat de la intersecci\xc3\xb3 de quatre columnes) amb uns basaments de motius vegetals i pedestal quadrat, mentre les ogives disposen de traceria senzilla i delicada amb el t\xc3\xadpic motiu ornamental de la flor de lis. El material emprat sembla un ciment de poca qualitat. Hi ha, en total, unes vint peces de diferents mides.\n_START_SECTION_\nHist\xc3\xb2ria\n_START_PARAGRAPH_\nL'autoritzaci\xc3\xb3 per a la fundaci\xc3\xb3 del noviciat de la Consolaci\xc3\xb3 al raval de Jes\xc3\xbas fou donada el 1858 a la mare Maria Rosa Molas, per\xc3\xb2 degut a la manca de mitjans econ\xc3\xb2mics, les nov\xc3\xadcies van haver d'instal\xc2\xb7lar-se a l'edifici de l'hospital de la Miseric\xc3\xb2rdia de Jes\xc3\xbas, que dirigia tamb\xc3\xa9 Maria Rosa Molas._NEWLINE_L'any 1867-1868 s'adquir\xc3\xad un terreny proper a l'hospital per a la instal\xc2\xb7laci\xc3\xb3 del noviciat, realitzada entre 1878 i 1879, en bona part gr\xc3\xa0cies a l'ajut del bisbe de Tortosa, Dr. Vilamitjana, gran protector de la Congregaci\xc3\xb3 de les Germanes de la Consolaci\xc3\xb3 (aquest edifici tenia les depend\xc3\xa8ncies necess\xc3\xa0ries, destacant el claustre i la capella, sembla que d'estil neog\xc3\xb2tic)._NEWLINE_Posteriorment es realitzaren obres d'ampliaci\xc3\xb3, el 1907, el 1928 i el 1929. Aquest any es constru\xc3\xad bona part dels edificis que encara es conserven, principalment l'edificaci\xc3\xb3 que corre al llarg de la carretera cap a Xerta. Les obres van ser dirigides per l'arquitecte Agust\xc3\xad Bartlet, arquitecte municipal de Tortosa, el mateix que dirig\xc3\xad la construcci\xc3\xb3 de l'actual capella els anys 1952-1957._NEWLINE_Els anys 1979-1980 es realitzen importants obres amb nous edificis."